**ELŐTERJESZTÉS**



BALATONBERÉNY KÖZSÉG ÖNKORMÁNYZATI KÉPVISELŐ-TESTÜLETÉNEK

**2023. június 29-i nyilvános ülésére**

**TÁRGY:**

**Hétvezér Utcai Egyesület kérelme víziállás átadására**

**ELŐADÓ:**

Druskoczi Tünde

polgármester

**Tisztelt Képviselő-testület!**

A községi strand területén korábban elhelyezett központi vízbejáró és napozóstég a Kisfaludy pályázat keretében lecserélésre került, ezért 2020 tavaszán a Hétvezér utcai ingatlantulajdonosok 21 aláírással kérelemmel fordultak az önkormányzathoz, hogy a feleslegessé váló stéget az önkormányzat adja ingyenes használatukba, vállalva annak a mederben történő elhelyezésével, ki és berakásával, valamint karbantartásával felmerülő költségek megfizetését.

Informális egyeztetést követően az önkormányzat, valamint Pitvarosi Róbert, mint a Hétvezér utca környéki lakó-, és üdülőközösség képviselője között 2020. júniusában együttműködési megállapodás megkötésére került sor, melynek keretében a napozóstég határozatlan időre ingyenesen a lakó-, és üdülőközösség használatába került. A Hétvezér utcai közösség vállalta a stég elhelyezéséhez szükséges engedélyek beszerzését, a napozóstég ki és berakásával, szezonon kívüli tárolásával, felújításával, karbantartásával kapcsolatos költségek megfizetését.

A stég jelenleg a Balatonberény 02/14 hrsz-ú területen –a tulajdonos hozzájárulásával- biztosítja az ottani ingatlantulajdonosok közvetlen parti lejutásának lehetőségét.

2023. április 26-án megalakult a Hétvezér Utcai Egyesület, melynek elnöke Pitvarosi Róbert. Az egyesület jogi képviselője 2023. június 2-án kérelemmel fordult önkormányzatunkhoz elsődlegesen a stégnek az egyesület ingyenes tulajdonba adása iránt. Másodlagosan egy hosszútávú, lehetőség szerint ingyenes használati megállapodás megkötését kérte.

A kérelemben leírta, hogy a stég rendelkezik mederhasználati engedéllyel, most is a tómederben van -csatlakozva a Balatonberény 02/14 hrsz-ú területhez-, annak karbantartása és a mederbérleti díj évente 200.000 Ft költséget jelent az ottani ingatlan tulajdonosok számára.

Balatonberény Község Önkormányzat Képviselő-testületének az önkormányzati vagyongazdálkodásról szóló 11/2013. (V.2.) önkormányzati rendelet 22.§ (1) bekezdése értelmében önkormányzati vagyon ingyenes elidegenítéséről a képviselő-testület dönt.

Javaslom, hogy a T. Képviselő-testület a kérelem tárgyát képező napozóstéget adja ingyenesen az egyesület tulajdonába.

**Határozati javaslat**

1. Balatonberény Község Önkormányzat Képviselő-testülete a kérelemben foglaltakat megismerte, megtárgyalta, és az önkormányzat tulajdonát képező és a Hétvezér utca környéki lakó-, és üdülőközösség ingyenes használatában lévő vízbejáró és napozóstéget ingyenesen a Hétvezér Utcai Egyesület tulajdonába adja.
2. A képviselő-testület felhatalmazza a polgármestert az előterjesztés mellékletét képező együttműködési megállapodás megszűntetéséről és ingyenes vagyonátruházásról szóló megállapodások aláírására.

Határidő: szerződéskötésre 8 nap.

Felelős: Druskoczi Tünde polgármester

Balatonberény, 2023. június 22.

Druskoczi Tünde sk.

polgármester