**ELŐTERJESZTÉS**



BALATONBERÉNY KÖZSÉG ÖNKORMÁNYZATA KÉPVISELŐ-TESTÜLETÉNEK

**2023. június 29-i nyilvános ülésére**

**TÁRGY:**

**Villámárvíz elleni védekezésről intézkedési ter**

**ELŐADÓ:**

Druskoczi Tünde

polgármester

**Tisztelt Képviselő-testület!**

Május közepétől 3 alkalommal villámárvíz miatt veszélybe került településünk, amikor a több mint egy órán át szünet nélkül szakadó esőzés következtében 70 mm-nél is több csapadék hullott Balatonberényre. A hirtelen lezúduló nagy mennyiségű esővíz lakóházakat, pincéket öntött el, közutak, közterületek károsodtak.

Ez a helyzet azonnali beavatkozást igényelt, a Marcali Katasztrófavédelmi Kirendeltség, a Keszthelyi Hivatásos Tűzoltóparancsnokság és a helyi Polgárőrség és Önkéntes Tűzoltóság aktivistái gyors segítséget nyújtottak a károsultaknak.

A Dél-Dunántúli Vízügyi Igazgatóságtól érkezett szakmérnökkel a település veszélyeztetett részeit közösen bejártuk, az általa javasoltak figyelembevételével a *melléklet* szerinti intézkedési terv készült.

Ennek részeként a D-i külterületi határon a veszélyeztetett telkek mögött övárok kialakítása és összekötő árkok építése történt. A csapadékvíz tovább vezetése a domborzati adottságok miatt jelenleg a belterületi elvezető árkokkal lehetséges. A kritikus utcákban - a település D-i, DK-i részén - egyidejűleg a belterületi útárkok, csatornák, átereszek tisztítását, szelvény bővítését is el kellett végezni a közvetlen kárelhárítás érdekében.

Tekintettel arra, hogy a nyári szezon kezdetén vagyunk, a Településüzemeltetési Kft.-től a Balaton-parti területeken az egyéb területrendezési munkák miatt kevés segítség várható. Vállalkozók bevonásával van lehetőség a szükséges földmunka elvégzésére, ezt viszont fizetni kell.

Az intézkedési terv szerinti feladatok várható összköltsége 4-5 millió Ft-ot jelent.

A további károk elkerülése, illetve mérséklése érdekében azonban szükséges a közös cselekvés, a lakossági részvétel is. Az árkok tisztán tartása, gyomtalanítása és az átereszek rendszeres akadálymentesítése fontos feladat, ezért lakossági felhívást tettünk közzé, kilátásba helyezve – indokolt esetben - a közigazgatási eljárás megindítását is, tekintettel arra, hogy az ingatlanok és közterületek tisztán tartását szabályozó 1/1986. (II. 21.) ÉVM-EüM együttes rendelet szerint a tulajdonos köteles gondoskodni a járdaszakasz melletti nyílt árok tisztán tartásáról, a csapadékvíz zavartalan lefolyását akadályozó anyagok és más hulladékok eltávolításáról.

Ezek az intézkedések a közvetlen veszélyhelyzetet mérséklik, de az árvízvédelmet nem biztosítják településünk számára.

Hosszú távú vagy végleges megoldás a D-i mezőgazdasági külterületek átfogó csapadékvíz rendezésével érhető el, ami csekély teherbíróképességünk miatt csak központi forrás igénybevételével, nagyobb összegű pályázati támogatással valósítható meg.

**Határozati javaslat**

1. Balatonberény Község Önkormányzat Képviselő-testülete megismerte és megtárgyalta az előterjesztés mellékletét képező intézkedési tervet, a megtett intézkedéseket tudomásul veszi, a jövőre vonatkozó intézkedésekkel egyet ért.
2. Balatonberény Község Önkormányzat Képviselő-testülete a rövidtávú árvízvédelmi költségek fedezetét a 2023. évi költségvetés egyéb plusz bevételei terhére biztosítsa.

Határidő: azonnal

Felelős: Druskoczi Tünde polgármester

Balatonberény, 2023. június 23.

Druskoczi Tünde sk.

polgármester