**ELŐTERJESZTÉS**



BALATONBERÉNY KÖZSÉG ÖNKORMÁNYZATA KÉPVISELŐ-TESTÜLETÉNEK

**2023. június 29-i nyilvános ülésére**

**TÁRGY:**

**Döntés a védőnői szolgálat működését biztosító ingatlan használatba adásáról és jövőbeni üzemeltetéséről készült megállapodás-tervezetről**

**ELŐADÓ:**

Druskoczi Tünde

polgármester

**Tisztelt Képviselő-testület!**

Az egészségügyi alapellátásról szóló 2015. évi CXXIII. törvény (a továbbiakban: Eatv.) 23. §-a alapján 2023. július 01. napjától az állam gondoskodik az egészségügyi alapellátás körében – a települési önkormányzattal együttműködésben – a védőnői ellátásról. A jelenleg a települési önkormányzat saját fenntartásában működő védőnői szolgálat fenntartása a kijelölt irányító vármegyei intézményhez kerül.

Az Eatv. 23. §-a alapján a védőnői ellátás biztosításáért a Kormány által rendeletben kijelölt állami intézményfenntartó szerv – az irányító vármegyei intézmény útján – felelős azzal, hogy **az ellátás jogszabályban előírt tárgyi feltételeit az állam a települési önkormányzattal kötött megállapodás útján is biztosíthatja**, és a Kormány által rendeletben kijelölt állami intézményfenntartó szerv a települési önkormányzat részére tájékoztatásul megküldi a védőnői ellátás megszervezésével összefüggő, a személyi és a tárgyi feltételek biztosítására vonatkozó döntéseket.

Az egészségügyi szolgálati jogviszonyban foglalkoztatott védőnő és a védőnői ellátás körében foglalkoztatott személy tekintetében **a munkáltatói jogokat 2023. július 1-től az az irányító vármegyei intézmény gyakorolja**, amely területileg illetékes az érintett védőnői körzet tekintetében. Az egészségügyi szolgálati jogviszonyban foglalkoztatott **védőnő jogviszonyát a munkáltatói jogutódlás nem érinti, azt folyamatosnak kell tekinteni**.

**A települési önkormányzat 2023. július 1. napjával biztosítja az állam számára a 2023. június 30. napján a védőnői ellátásra szolgáló ingó és ingatlan vagyonnak az ingyenes használatát.**

Az illetékes irányító vármegyei intézmény **a Somogy Vármegyei Kaposi Mór Oktató Kórház**.

A vármegyei kórház előkészítette és megküldte számunkra a védőnői szolgálat működését biztosító ingatlan használatba adásáról és jövőbeni üzemeltetéséről készült megállapodás-tervezetet (ld.: *1. sz. melléklet*), ami tartalmazza az üzemeltetési, fenntartási költségek körét, megosztásának főbb alapelveit.

Eszerint **a feladatellátáshoz szükséges ingatlan üzemeltetését** Használatba adó – azaz Balatonberény Község Önkormányzata - **látja el**, **biztosítja** a Használatba vevő által kizárólagosan használt helyiségek, valamint a közös használatú helyiségek használatával (pl.: világításával, fűtésével, vízszolgáltatásával, karbantartásával, javításával) és **teljes körű üzemeltetésével kapcsolatos feladatok ellátását**. Egyúttal biztosítja az épületek/helyiségcsoportok **tűzvédelmi biztonságát és ezzel kapcsolatban a vonatkozó jogszabályokban előírt összes műszaki-technikai feltétel betartását**.

Az üzemeltetési költségek közé tartoznak az ingatlan fenntartásával, üzemeltetésével (beleértve annak biztosításával), karbantartásával kapcsolatos költségek. Így különösen a **közüzemi szolgáltatások díjai, az ingatlan rendeltetésszerű használatából eredő, illetve az ingatlan mindennapos használatából eredő kisebb hibák javítása**. Az épület folyamatos állagmegóvásához, szinten tartásához szükséges eseti, egyéb üzemeltetési, szerződésen kívüli javítási munkák elvégzéséről (pl. dugulás elhárítás, tetőszerkezet javítás, vízvezeték rendszer, csatornahálózat, villanyszerelés, stb.) – ide értve az ingatlan rendeltetésszerű használatából eredő kisebb hibák javítását is – Használatba adó gondoskodik.

A megállapodás-tervezet szerint az ingatlan rendeltetésszerű használatából eredő kisebb javítási munkák, mint festés, mázolás, burkolatok, nyílászárók karbantartása, villamos és gépészeti berendezések, szerelvények javítása.

Az ezeken kívüli, különösen az épület szerkezetét is érintő átalakítások, felújítások, rekonstrukciók költségeinek megelőlegezése és kiegyenlítése annak a félnek a kötelezettsége, akinek az átalakítás, a felújítás, a rekonstrukció az érdekében áll, illetve aki azt szükségesnek tartja.

A 2023. július 1. napját követő teljesítési időszakra vonatkozó üzemeltetési költségeket tovább számlázhatnánk a Használatba vevő részére úgy, hogy a számlát az alapjául szolgáló dokumentumokkal együtt, a tárgyhót követő hónap 20. napjáig megküldjük a vármegyei kórház részére, aki majd a számla beérkezésétől számított 30 napon belül átutalással megfizeti nekünk az általunk megelőlegezett díjak, költségeket.

Az önkormányzati tulajdonú védőnői szolgálat állam részére 2023. július 1-jétől történő átadásával kapcsolatosan a Települési Önkormányzatok országos Szövetsége az 5/2023. (VI. 13.) elnökségi határozatával (ld. *2. sz. melléklet*) egyhangúlag úgy foglalt állást, hogy a megküldött megállapodás-tervezetek több olyan feltételt, illetve kötelezettséget tartalmaznak a települési önkormányzatok részére, amely túlterjeszkedik az Eatv. 23. §-ában meghatározott kötelezettségeken.

Ezért a Települési Önkormányzatok Országos Szövetsége a védőnői szolgálat állami fenntartásba történő átadásával kapcsolatos megállapodások tartalmát illetően azt tanácsolja, hogy

• a védőnői ellátással érintett ingó és ingatlanvagyon használata díjmentes, de a használat során az ezen túl felmerülő üzemeltetési (rezsi) és karbantartási költségek a használó kijelölt vármegyei intézményt terhelik;

• a fentiekből következően az ingóvagyonból a fogyóeszközök visszapótlása és az amortizáció miatti használhatatlanná vált eszköz pótlása, új eszközbeszerzések kapcsán felmerülő pótlási költségeik is a használó kijelölt vármegyei intézményt terhelik.

A fentiekre figyelemmel a Települési Önkormányzatok Országos Szövetsége felhívja tagönkormányzatait, hogy a fentiektől eltérő megállapodás-tervezeteket, ingyenes ingatlanhasználati szerződés-tervezeteket ne írják alá, hanem kezdeményezzék az Eatv. 23. §-ában foglaltaknak megfelelően azok aláírás előtti módosítását.

**Határozati javaslat**

a) Balatonberény Község Önkormányzat Képviselő-testülete megismerte és megtárgyalta a Somogy Vármegyei Kaposi Mór Oktató Kórház, mint a Kormány által rendeletben kijelölt állami intézményfenntartó szerv által megküldött „Együttműködési, használati és üzemeltetési szerződés” tartalmát.

b) Balatonberény Község Önkormányzat Képviselő-testülete kinyilvánítja, hogy a védőnői ellátással érintett ingó és ingatlanvagyon használatát díjmentesen átadja a Somogy Vármegyei Kaposi Mór Oktató Kórház részére, azonban a vármegyei kórház által előkészített „Együttműködési, használati és üzemeltetési szerződés” - IV. Üzemeltetési megállapodás”-tervezetben foglaltakkal, annak jelenlegi tartalmával nem ért egyet.

c) Balatonberény Község Önkormányzat Képviselő-testülete felkéri a polgármestert, hogy írásban kezdeményezze a szerződés módosítását és jelezze a vármegyei kórház felé, hogy a védőnői ellátással érintett ingó és ingatlanvagyon használata díjmentes, de a használat során az ezen túl felmerülő üzemeltetési (rezsi) és karbantartási költségek, valamint az ingóvagyonból a fogyóeszközök visszapótlása és az amortizáció miatt használhatatlanná vált eszköz pótlása, új eszközbeszerzések kapcsán felmerülő pótlási költségek is kizárólag és teljes egészében a használó kijelölt vármegyei intézményt terhelik.

Határidő. 2023. június 29.

Felelős: Druskoczi Tünde polgármester

Balatonberény, 2023. június 23.

Druskoczi Tünde sk.

polgármester